**Marea ta**

*Naty Ela*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mi-am dorit să fiu marea,

Dar sunt doar valul

Ce se izbeşte de un ţărm

Prea ocupat cu alte unde,

Aparent misterioase

În necunoscutul vuietului lor.

Mi-am dorit să fiu marea,

Dar sunt doar nisipul

Ce se scurge-n particule

Şi speră să poposească,

Măcar pentru o clipă,

În palma ta…

Dar palmele goale

Se lasă ofrandă nimicului

Şi uită adierea ce li se oferă lor.

Mi-am dorit să fiu marea,

Dar oceanu-i distras

De muzele construite

Pe ruine de dor.

Mi-am dorit să fiu marea,

Dar sunt dezamăgirea

Ce roade corăbii,

Pierdute-n arhipeleaguri de simţuri

Ce absorb realitatea apropiată

A unui azi ancorat în ieri.